**Federalno ministarstvo okoliša i turizma**

**PREDNACRT**

**Radna verzija**

**ZAKON**

**O NACIONALNOM PARKU "BLIDINJE"**

**Sarajevo, avgust 2021.**

**ZAKON**

**O NACIONALNOM PARKU "BLIDINJE"**

**POGLAVLJE I. OPĆE ODREDBE**

**Član 1.**

**(Predmet Zakona)**

Ovim zakonom osniva se Nacionalni park "Blidinje" (u daljem tekstu: Nacionalni park), utvrđuje područje Nacionalnog parka, zaštita i razvoj prirodnih vrijednosti u Nacionalnom parku, javno preduzeće za upravljanje Nacionalnim parkom, plan upravljanja Nacionalnim parkom, finansiranje javnog preduzeća, podaci potrebni za rad javnog preduzeća, ograničenja u pravnom prometu, upravni i inspekcijski nadzor i kaznene odredbe za prekršaje utvrđene ovim zakonom.

**Član 2.**

**(Značaj i način zaštite prirodne vrijednosti)**

1. Prirodne vrijednosti u području Nacionalnog parka su prirodne vrijednosti od značaja za Federaciju Bosne i Hercegovine (u daljem tekstu: Federacija BiH).
2. Prirodne vrijednosti u području Nacionalnog parka zaštićuju se u skladu sa Zakonom o zaštiti prirode ("Službene novine Federacije BiH", broj 66/13, u daljem tekstu: Zakon) i podzakonskim propisima donesenim na osnovu tog zakona.
3. Područja koja su značajna za očuvanje kulturne baštine u području Nacionalnog parka zaštićuju se u skladu sa Zakonom i propisima o zaštiti kulturne baštine.

**POGLAVLJE II. PODRUČJE NACIONALNOG PARKA**

**Član 3.**

**(Vrste i namjena područja Nacionalnog parka)**

1. U Nacionalnom parku zavisno od stupnja zaštite, utvrđuju se četiri tipa zaštićenih zona:
   1. prva zaštićena zona (Zona stroge zaštite, zona A);
   2. druga zaštićena zona (Zona aktivne zaštite, zona B);
   3. treća zaštićena zona (Zona korištenja, zona C);
   4. četvrta zaštićena zona (Prijelazna zona, zona D).
2. Prva zaštićena zona (Zona stroge zaštite, zona A) je područje najviših prirodnih vrijednosti, koje moraju ostati u potpunosti očuvane.
3. U drugoj zaštićenoj zoni (Zona aktivne zaštite, zona B) se ostvaruje očuvanje i zaštita izvornog stanja prirode, zaštita vrijednosti prostora i provođenje mjera aktivne zaštite.
4. U trećoj zaštićenoj zoni (Zona korištenja, zona C), mjere zaštite su usmjerene na očuvanje ambijentalnih vrijednosti i korištenju prostora.
5. Četvrta zaštićena zona (Prelazna zona, zona D) je područje značajne urbanizacije, značajnih privrednih i infrastrukturnih objekata uz rub zaštite.

**Član 4.**

**(Način utvrđivanja područja i granice Nacionalnog parka)**

1. Nacionalni park nalazi se u središnjem dijelu Bosne i Herecgovine na području Hercegovačko-neretvanskog kantona, Zapadno-hercegovačkog kantona i Kantona 10, i obuhvata područje u sjevernoj zoni Dinarida, sjeverozapadno do Mostara, na desnoj obali Neretve. Sa istočne strane graniči se sa kanjonom Neretve, sa sjeverne strane kanjonom rijeke Doljanke, a sa južne kanjonom rijeke Drežanke. Park se prostire na površini od 358 km2 i obuhvata područje planinskih masiva Čvrsnice i Vrana.
2. Granice prostornog obuhvata Nacionalnog parka su sljedeće:

Južna strana Nacionalnog Parka polazi od tačke na cesti Tomislavgrad-Blidinje udaljene 1200m zapadno od križanja na kojem se priključuje cesta iz smjera Rame (preko Trebiševa). Od te tačke granica se diže okomito uz sjeverne obronke klip-planine ka koti 1268 na poljskom putu na Ravnicama i tu oštro skreće prema jugoistoku prema koti 1338 i koti 1481 (Svinjar). Tu granica skreće prema jugu i koti 1151 Žabljak. Ponovo granica skreće prema jugoistoku i koti 1350 na Oberu te produžuje istim smjerom poljskim putem do ruba šume (300 m južno od kote 1385 na Štitar planini. Nastavlja rubom šume do kote1340 (Kljunača) od koje postupno skreće prema zapadu do kota 1377, 1267 i kote 1379 na glavnoj cesti prilaza Parku iz smjera Posušja (kod odvojka puta ka Pločnom i spaja staze što iz Drežnice dolazikroz Dragu pod Debelo brdo).

Granica Nacionalnog parka prelazi cestu te s južne strane obilazi kotu 1405 (Zelenu glavu) te dolazi do sjevernog ruba kanjona Drežnice. Nastavlja rubom kanjona do kote 1579 ide rubom kanjona kod Karauševice, zaobilazi Lužine i izlazi na kotu 1553 (V. Drvar) te nastavlja rubom kanjona do kote M Borova glave i kote 1699 (Glavica) te dalje prema zapadu rubom kanjona do 1769 (Bukovača), kote 1672 (Strmoglavica) i dalje do mjesta spoja kanjona Drežnice s istočnim rubom kanjona Neretve gdje skreće prema sjeveru dob kote 1428 (Pripića stan).

Prema sjeveru granicu određuje rub kanjona Neretve i amfiteatralne uvale G Grabovice skrećući prema zapadu to kote 187 (Strop) i dalje okomito na smjer pruge do točke 500 m udaljene od pruge. Tu granica skreće prema sjeveru i prati prugu prema sjeveru na udaljenosti od 500 m, prelazi preko kote 435 (Prisjeka) i nastavlja do tačke gdje se sjeverni rub kanjona Dive Grabovice spaja s istočnim rubom kanjona Neretve. Tu granica Nacionalnog parka oštro prema zapadu te ide stazomuz rub kanjona sjeverno i ispod vrha Plase do tačke na rubu kanjona uz Crepulju gdje se strmo spušta u uvalu Drinjač te se penje ispod vrha V. Sljeme (1921) kojeg obilazi sa sjeverne strane te nstavlja prema sjeverozapadu rubom kanjona do kote 1797 i kote 1684 (Sljeme). Dalje granica  skreće postupno prema zapadu do kote 1393, kote 1387 (Jelov kuk), kote 1345  i dolazi do tačke (Kamen) i dolazi do tačke Vrata na cesti što iz doline Doljanke izlazi na Dugo polje.

Od Vrata granica parka prema zapadu određuje kote 1378 i 1480, 1564 i 1580 sjeverno od ceste vrata – Kedžara. Kod kote 1580 granica oštro skreće prema jugozapadu do spoja ceste Vrata – Kedžara i ceste što iz Dugog polja dolazi uz grob Dive Grabovice na Kedžaru. Granica dalje ide uz sjeverni rub ceste (na udaljenosti od 100m), do križanja i odvojka za Ramu. Tu granica skreće prema jugozapadu, prelazi cestu i slijedii rub šume i poljski put istočno od Trebiševa i nastavlja rubom šume do mjesta gdje cesta (Veliki put) izlazi iz šume u slani dolac sjeverno od Stražbenice. Tu dalje granica skreće prema jugu prateći smjer ceste na (udaljenosti od 100 m zapadno od ceste), do tačke na zavoju ceste kod Snižare. Granica Nacionalnog parka se tu odvaja od ceste u smjeru jugozapada te se spušta udolinom između Boronja i Razošća i izlazi na stazu što se spušta sjeverno ispod kote 1180 (Kunić) i silazi na cestu Tomislavgrad – Rama na 1800 m istočno od križanja ove ceste  s cestom Tomislavgrad – Blidinje. Tu prelazi cestu i slijedi poljski put te obilazi uzvisinu Kose (1170) i dolazi na početnu tačku na cesti Tomislavgrad- Blidinje.

1. Unutar granica prostornog obuhvata iz stava (2) ovog člana, Nacionalni park ima površinu od 358 km2 i prosječnu nadmorsku visinu od 710 m. Maksimalna dužina Nacionalnog parka u pravcu sjeveropazad-jugoistok iznosi oko 29 km, a maksimalna širina u pravcu istok-zapad oko 30 km.
2. Detaljno zoniranje, sa mjerama zaštite, utvrdiće se, na osnovu Prostornog plana područja posebnih obilježja, koji će se za Nacionalni park izraditi u skladu sa Zakonom o prostornom planiranju i korištenju zemljišta na nivou Federacije Bosne i Hercegovine (Službene novine Federacije br.2/06, 72/07, 32/08, 4/10, 13/10 i 45/10).
3. Detaljnije granice Nacionalnog parka, utvrdiće Prostornog plana posebnih obilježja,od značaja za Federaciju Bosne i Hercegovine.

**Član 5.**

**(Topografska karta koja sadrži granice Nacionalnog parka i mjesto čuvanja te karte)**

1. Granice Nacionalnog parka i područja režima zaštite iz člana 4. st. (2) i (3) ovog zakona, prikazane su na državnoj topografskoj karti u mjerilu 1:25 000, koja je sastavni dio prostornog plana Nacionalnog parka iz člana 4. stav (4) ovog zakona.
2. Granice područja iz stava (1) ovog člana detaljno se prikazuju na digitalnom katastarskom planu.
3. Državna topografska karta i digitalni katastarski plan iz st. (1) i (2) ovog člana, u izvornom obliku, pohranjuju se u Parlamentu Federacije Bosne i Hercegovine (u daljem u tekstu: Parlament FBiH) i Federalnom ministarstvu okoliša i turizma (u daljem tekstu: Federalno ministarstvo), a duplikati u kantonalnim ministarstvima nadležnim za prostorno uređenje kantona navedenih u članu 4. stav (1) ovog zakona, te u Javnom preduzeću iz člana 19. ovog zakona koje upravlja Nacionalnim parkom.

**POGLAVLJE III. ZAŠTITA I RAZVOJ  PRIRODNIH VRIJEDNOSTI U NACIONALNOM PARKU**

**Odjeljak A. Režimi zaštite prirodnih vrijednosti**

**Član 6.**

**(Zabranjene aktivnosti u Zoni stroge zaštite – Zona A)**

U Zoni stroge zaštite - Zona A, mjere zaštite obuhvaćaju zaštitu i očuvanje specifičnih prirodnih obilježja te zone. U Zoni stroge zaštite, zabranjene su sljedeće aktivnosti:

1. prikupljanje primjeraka flore i faune, osobito endemičnih, ugroženih i zaštićenih vrsta;
2. narušavanje prirodnog hidrološkog režima vodnih dobara;
3. sječa šume, iskorjenjivanje ili bilo kakvo oštećenje stabala, osim uzgojne i sanitarne sječe putem korištenja tradicionalnih tehnika za izvlačenje šumskih sortimenata (bez upotrebe teške mehanizacije);
4. eksploatacija mineralnih sirovina;
5. sakupljanje ljekovitih i aromatičnih biljaka;
6. unošenje alohtonih i invazivnih biljnih i životinjskih vrsta;
7. unošenje genetički modificiranih vrsta;
8. prenošenje gnijezda i uznemiravanja ptica;
9. odlaganje svih vrsta otpada;
10. korištenje otvorenog plamena;
11. pašarenje;
12. poljoprivredne aktivnosti;
13. sve ostale aktivnosti koje mogu narušiti namjenu zaštićenog područja;
14. korištenje prirodnih bogatstava (osim već postojećeg korištenja) i isključivanje svih drugih oblika korištenja prostora i aktivnosti, osim naučnih istraživanja i kontrolirane edukacije;
15. lov;
16. izvođenje građevinskih aktivnosti i zahvata u prostoru, osim s ciljem osiguravanja prohodnosti staza i puteva za kontrolirani pristup;
17. posjećivanje lokaliteta prirodnih vrijednosti bez nadzora od strane nadzorničke službe javnog preduzeća iz člana 19. ovog zakona.

**Član 7.**

**(Dozvoljene aktivnosti u Zoni stroge zaštite – Zona A)**

1. U Zoni stroge zaštite - Zona A, dozvoljene su sljedeće aktivnosti:
2. naučna istraživanja,
3. znanstveno-istraživačke djelatnosti,
4. strogo kontrolirane edukativne djelatnosti,
5. postavljanje manjih info-tabli koje posjetiocu daju kratki uvid u vrijednost lokaliteta te upozorenja i uvid u zabrane koje vrijede u ovoj zoni,
6. planiranje staze za posjetioce koja će biti na dovoljnoj udaljenosti od prirodnih vrijednosti,
7. posjećivanje lokaliteta, s poštovanjem svih pravila i zabrana koja su na snazi za ovu zonu
8. u nadzemnom dijelu, sječa stabala uzgojno-sanitarnog karaktera u cilju očuvanja zdravstvenog stanja šumskih sastojina i zaštite od požara, u skladu sa važećim propisima te sa prethodnim pribavljanjem saglasnosti i odobrenja u skladu sa zakonom.
9. Za dozvoljene aktivnosti potrebno je pribaviti suglasnosti i dozvole koje se izdaju u skladu sa Zakonom.

**Član 8.**

**(Zabranjene aktivnosti u Zoni aktivne zaštite – Zona B)**

U Zoni aktivne zaštite - Zona B, mjere zaštite obuhvaćaju zaštitu vrijednosti prostora i provođenje mjera aktivne zaštite. U Zoni aktivne zaštite, zabranjene su sljedeće aktivnosti:

1. sječa šume, iskorjenjivanje ili bilo kakvo oštećenje stabala, osim uzgojne i sanitarne sječe;
2. zabrana mijenjanja mreže vodotoka;
3. zabrana kaptiranja postojećih vrela, osim izvoršita postojećih kaptiranih izvorišta za vodosnabdijevanje stanovništva;
4. eksploatacija mineralnih sirovina;
5. sakupljanje ljekovitih i aromatičnih biljaka, osim u naučne svrhe uz odobrenje upravitelja zaštićenog područja i saglasnost nadležnog ministarstva;
6. sakupljanje gljiva, osim u naučne svrhe uz odobrenje upravitelja zaštićenog područja i saglasnost nadležnog ministarstva;
7. prikupljanje primjeraka flore i faune, osobito endemičnih, ugroženih i zaštićenih vrsta;
8. unošenje alohtonih i invazivnih vrsta;
9. unošenje genetički modificiranih organizama;
10. pašarenje;
11. poljoprivredne aktivnosti;
12. zabrana upotrebe hemijskih sredstava, osim dozvoljenih od strane državnih institucija;
13. izgradnja, osim objekata koji su u funkciji upravljanja zaštićenim područjem;
14. upotrebu otvorenog plamena, osim na posebno obilježenim i uređenim mjestima;
15. odlaganje otpada;
16. otuđivanje kulturno-povijesnih vrijednosti;
17. posjećivanja lokaliteta prirodnih i kulturno-povijesnih vrijednosti bez nadzora od strane nadzorničke službe javnog preduzeća iz člana 19. ovog zakona.

**Član 9.**

**(Dozvoljene aktivnosti u Zoni aktivne zaštite – Zona B)**

1. U Zoni aktivne zaštite – Zona B, dozvoljene su sljedeće aktivnosti:
2. znanstveno-istraživačke djelatnosti;
3. edukativne djelatnosti;
4. fizička i duhovna rekreacija;
5. posjećivanje lokaliteta, s poštovanjem svih pravila i zabrana koja su na snazi za ovu zonu;
6. unapređenje infrastrukture (staze, klupe) za rekreaciju;
7. košenje;
8. postavljanje informativnih sadržaja od prikladnih autohtonih materijala;
9. istraživanje, korištenje, obnova i prezentacija kulturno-povijesnog naslijeđa;
10. oplemenjivanje prostora edukativnim sadržajima (info-panoi);
11. uspostava ograda oko ovih lokaliteta od autohtonih materijala;
12. uređivanje šetnica i staza;
13. ostale aktivnosti u prostoru u mjeri koja omogućava unapređenje stanja u odnosu na postojeće i prezentaciju prirodnog i/ili kulturno-povijesnog dobra bez ugrožavanja njegove primarne vrijednosti;
14. provođenje redovitih aktivnih upravljačkih aktivnosti usmjerenih očuvanju vrste ili održavanju staništa;
15. sječa stabala uzgojno-sanitarnog karaktera u cilju očuvanja u cilju očuvanja zdravstvenog stanja šumskih sastojina i zaštite od požara, u skladu sa važećim propisima te sa prethodnim pribavljanjem saglasnosti i odobrenja u skladu sa zakonom.
16. Za dozvoljene aktivnosti potrebno je pribaviti suglasnosti i dozvole koje se izdaju u skladu sa Zakonom.

**Član 10.**

**(Zabranjene aktivnosti u Zoni korištenja – Zona C)**

U Zoni korištenja - Zona C, mjere zaštite su usmjerene na očuvanje ambijentalnih vrijednosti, tradicionalnih vrijednosti i korištenja prostora. U Zoni korištenja, zabranjene su sljedeće aktivnosti:

1. sječa šume, osim sječe u skladu sa šumsko-gospodarskom osnovom;
2. ribolov koji je u suprotnosti sa lovno gospodarskom osnovom;
3. sakupljanja ljekovitih i aromatičnih biljaka, osim sa posebnim odobrenjem upravitelja zaštićenog područja i saglasnosti nadležnog ministarstva;
4. prikupljanje primjeraka flore i faune, osobito endemičnih, ugroženih i zaštićenih vrsta;
5. unošenje alohtonih i invazivnih vrsta;
6. građevinske aktivnosti osim staza, trim staza i sl.;
7. svih ostalih aktivnosti koje mogu direktno ili indirektno remetiti namjenjenu zonu.

**Član 11.**

**(Dozvoljene aktivnosti u Zoni korištenja – Zona C)**

1. U Zoni korištenja - Zona C, dozvoljene su sljedeće aktivnosti:
2. znanstveno-istraživačke djelatnosti;
3. edukativne djelatnosti;
4. fizička i duhovna rekreacija;
5. ribolov i lov u skladu sa odobrenom lovno-privrednom osnovom;
6. ekstenzivno pašarenje;
7. košenje;
8. fizička i duhovna rekreacija;
9. sječa u skladu sa šumsko privrednom osnovom, a koja je u skladu sa važećim propisima i Planom upravljanja;
10. tradicionalne poljoprivredne djelatnosti bez upotrebe pesticida;
11. razvoj kućnih radinosti koja je u funkciji turizma;
12. unapređenje infrastrukture za rekreaciju (trim-staze, biciklističke staze i sl.).
13. Za dozvoljene aktivnosti potrebno je pribaviti saglasnosti i dozvole koje se izdaju u skladu sa Zakonom.

**Član 12.**

**(Prelazna zona - Zona D)**

1. U Prelaznoj zoni – Zona D, mjere zaštite se odnose na očuvanje cjelokupnog zaštićenog područja sa nezaštićenim područjem u okruženju, te praksi održivog razvoja lokalne zajednice.
2. U Prelaznoj zoni, zabranjene su sljedeće aktivnosti:
3. sječa šume, osim sječe u skladu sa šumsko-gospodarskom osnovom,
4. izgradnja koja nije u skladu sa prostorno-planinskom dokumentacijom

sve ostale aktivnosti koje mogu direktno ili indirektno naruštiti postojeći ekosistem i namjenjenu zonu zaštite.

1. U Prelaznoj zoni dozvoljene su sljedeće aktivnosti:
2. izgradnja edukacionih, turističkih, sportskih, kulturnih i rekreativnih objekata za ljetni i zimski turizam, koji će biti ambijentalno uklopljeni i izgrađeni u skladu sa prostorno-planskom dokumentacijom, propisima te sa prethodnim pribavljanjem neophodno saglasnosi u skadu sa zakonom,
3. poljoprivredna proizvodnja,
4. izgradnja nove i održavanje postojeće infrastrukture,
5. izgradnja infrastrukturnih objekata u skladu sa namjenom ovog prostora,
6. izgradnja parking prostora za posjetioce,
7. ekstenzivno pašarenje,
8. košenje,
9. fizička i duhovna rekreacija,
10. sječa u skladu sa šumsko privrednom osnovom, a koja je u skladu sa važećim propisima i Planom upravljanja,
11. razvoj male privrede i kućnih radinosti koja je u funkciji turizma,
12. unapređenje infrastrukture za rekreaciju (trim-staze, biciklističke staze i sl.)
13. Za dozvoljene aktivnosti potrebno je pribaviti saglasnosti i dozvole koje se izdaju u skladu sa Zakonom.

**Član 13.**

**(Dopunske zabrane za određene radnje)**

1. U području zona stroge i aktivne zaštite, pored zabrana iz čl. 6. i 8. ovog zakona, zabranjeno je:
2. graditi nove objekte, osim objekata privredne javne infrastrukture sa područja komunalnog gospodarstva, elektro-napajanja, telekomunikacija i upravljanja vodama;
3. mijenjati namjenu postojećih objekata;
4. U području režima zaštite iz člana 3. stav (1) tačke b) do c) ovog zakona, dopuštena je rekonstrukcija postojećih objekata u okviru postojećih dimenzija (gabarita) i obilježja graditeljskog nasljeđa.
5. Izuzetno od odredaba stava (1) tač. b) ovog člana, u području režima stroge i aktivne zaštite dopuštene su gradnje, rekonstrukcije i zamjenske gradnje objekata na erozijskim područjima (klizištima) koje su nužne radi neposredne opasnosti od prirodnih i drugih nesreća ili radi sprečavanja ili smanjenja njihovih posljedica, kao i objekti za zaštitu, spašavanje i pomoć pri prirodnim i drugim nepogodama i nesrećama.

**Član 14.**

**(Posebne zabrane za područje Zone stroge i aktivne zaštite)**

1. U području Zone stroge zaštite, pored zabrana iz čl. 6. i 13. ovog zakona, takođe, je zabranjeno:
2. mijenjanje oblika i sastava površina, osim u slučajevima dopuštenim ovim zakonom;
3. uzimanje iz prirode minerala, sigovine, sedre i fosila, osim u svrhe znanstvenih istraživanja i edukacije;
4. uzimanje iz prirode vrsta samoniklog bilja, osim u svrhe znanstvenih istraživanja;
5. priređivanje javnih skupova i priredbi, osim priređivanja tradicionalnih javnih skupova i priredbi;
6. izvođenje vojnih vježbi, osim iznimno za specijalističko osposobljavanje i u opsegu, na lokacijama i pod uvjetima određenim u Planu upravljanja;
7. letenje motornim letjelicama, osim letenja u međunarodnom zračnom prometu;
8. rekreacijske djelatnosti na vodotocima i jezeru, osim na lokalitetima koji će za te namjene biti određeni dokumentima prostornog uređenja relevantnih za Nacionalni park;
9. čišćenje i pranje vozila, te ispuštanje ulja i sl.;
10. vožnja biciklima izvan za to određenih puteva i biciklističkih staza;
11. gradnja novih puteva, osim iznimno na način i pod uvjetima kako je to određeno Planom upravljanja.
12. Za uzimanje minerala, sigovine, sedre ili fosila iz prirode u području Zone stroge zaštite potrebno je pribaviti dozvolu Federalnog ministarstva.
13. Za uzimanje iz prirode vrsta samoniklog bilja u području Zone stroge zaštite potrebno je pribaviti dozvolu Federalnog ministarstva;
14. Za sprečavanje širenja zaraznih bolesti i sprovođenje mjera upravljanja u vezi sa populacijama pojedinih životinjskih vrsta na granici područja zona stroge i aktivne zaštite utvrđuju se tampon zone.
15. Obuhvat i upravljačke mjere za pojedinu tampon zonu, određuju se i usklađuju prema Planu upravljanja u godišnjim planovima lovno-uzgojnih aktivnosti izvedenih iz lovno-gospodarskih osnova za lovišta u području Nacionalnog parka.
16. Izuzetno od odredbe stava (1) tačka g) ovog člana, dozvoljeno je letenje letjelicama na motorni pogon nad područjem zona stroge i aktivne zaštite za potrebe zaštite, spašavanja i pomoći prilikom prirodnih i drugih nesreća, za potrebe održavanja Nacionalnog parka i infrastrukture u Nacionalnom parku, te eventualnog snabdijevanja posebnih objekata u skladu sa Planom upravljanja, te za potrebe meteorološke službe, za potrebe geodetskih mjerenja, te za potrebe filmskog snimanja u reklamne svrhe.
17. Za letenje nad područjem zona stroge i aktivne zaštite radi geodetskog i filmskog snimanja, potrebno je pribaviti saglasnost javnog preduzeća iz člana 19. ovog zakona.

**Član 15.**

**(Radnje dozvoljene u određenim zonama Nacionalnog parka utvrđene u Prostornom planu)**

1. Izuzetno od odredbi čl. 6., 10., 13. i 14. ovog zakona, u određenim zonama Nacionalnog parka, koje će biti posebno utvrđene u Prostornom planu iz člana 4. stav (4) ovog zakona, dozvoljeno je:
2. uređivanje poljoprivrednih površina i uređenje pristupnih puteva do tih površina radi vršenja poljoprivredne djelatnosti;
3. upravljanje šumskim površinama u skladu sa šumsko-privrednom osnovom ili programom za privređivanje privatnim šumama.
4. Izuzetno od odredbi čl. 6., 13. i 14. ovog zakona, u zonama koje će biti posebno utvrđene Prostornim planom iz stava (1) ovog člana i Planom upravljanja, dozvoljeno je:
5. gradnja biciklističkih i pješačkih staza;
6. priređivanje sportskih i tradicionalnih priredbi.

**Član 16.**

**(Poseban režim na cestama unutar Nacionalnog parka)**

Federalni, kantonalni ili opštinski organi nadležni za bezbjednost federalnih ili opštinskih cesta i saobraćaja na njima, mogu prema dobijenom mišljenju javnog preduzeća iz člana 19. ovog zakona, uspostaviti posebni režim na cestama unutar Nacionalnog parka na način da bez obzira na propise o javnim cestama i propise o bezbjednosti cestovnog saobraćaja, ograniče korišćenje federalnih ili opštinskih cesta za pojedine kategorije ili za sva vozila, osim za ona koje koriste:

1. vlasnici ili korisnici zemljišta u Nacionalnom parku, za pristup do svojih zemljišta;
2. stanovništvo sa stalnim ili povremenim prebivalištem u Nacionalnom parku, te njihovi gosti za pristup do njihovih prebivališta;
3. turisti koji koriste smještajne objekte u Nacionalnom parku za pristup objektima u kojima su smješteni ili u kojima su nastanjeni;
4. službe pri obavljanju upravnih poslova ili izvršavanju naloga javnog preduzeća, policija, vatrogasci, vojska, spasilačke službe, zdravstvene i veterinarske službe, te pravna i fizička lica koja vrše prevoz putnika u cestovnom saobraćaju ili vrše prevoz roba i usluga u vezi sa dopuštenim djelatnostima u Nacionalnom parku.

**Odjeljak B. Razvojne smjernice u Nacionalnom parku**

**Član 17.**

**(Pojam i cilj razvojnih smjernica)**

1. Razvojne smjernice u Nacionalnom parku odnose se na uslove u vezi sa projektima i investicijama u Nacionalnom parku koje nisu u suprotnosti sa ciljevima proglašavanja Nacionalnog parka i koje omogućuju razvojne mogućnosti lokalnom stanovništvu, prvenstveno u turizmu, poljoprivredi i proizvodnji hrane.
2. Razvojnim smjernicama se podstiče održivi razvoj prilagođen karakteristikama i prirodnim vrijednostima Nacionalnog parka koji se podržava kroz:
3. podsticanje prirodnim vrijednostima i kulturnoj baštini prikladnih oblika turizma i rekreacije;
4. podsticanje razvoja ruralnog prostora, poboljšanje infrastrukture seoskih gospodarstava s uređenjem prostora i obnovom sela;
5. podsticanje dopunskih djelatnosti u poljoprivredi koje su povezane s ekološkom poljoprivrednom proizvodnjom i uzgojem autohtonih pasmina domaćih životinja i njihovih proizvoda s ekološkom markicom i geografskim porijeklom;
6. poboljšanje komunalne infrastrukture;
7. omogućavanje obrtničkih djelatnosti sa naglaskom na stare obrte;
8. zaštitom kulturne baštine;
9. korišćenje okolini prihvatljivih (neškodljivih) tehnologija pri prevozu unutar Nacionalnog parka;
10. očuvanje biološke raznolikosti i pejzažne prepoznatljivosti;
11. očuvanje prirodnih vrijednosti.
12. Razvojne smjernice iz stava (2) ovog člana, detaljnije se razrađuju u Planu upravljanja.

**Član 18.**

**(Prioriteti kod ostvarivanja razvojnih smjernica za dodjeljivanje podsticaja)**

Za ostvarenje razvojnih smjernica iz člana 17. ovog zakona, kao prioriteti za koje će se u Planu upravljanja Nacionalnog parka sugerisati dodjeljivanje podsticaja iz budžeta ili sufinansiranje, utvrđuje se:

1. na području turizma:

* za poboljšanje turističke infrastrukture u smislu gradnje i obnove kapaciteta prenoćišta, objekata za rekreaciju, te za poboljšanje ugostiteljske ponude, prema smjernicama Prostornog plana iz člana 4. stav (4) ovog zakona;
* za podršku projektima lokalnih zajednica u području turizma;
* za podršku projektima i programima turističkih društava/zajednica u području Nacionalnog parka;
* za podršku projektima za predstavljanje i promociju Nacionalnog parka;

1. na području regionalne i lokalne infrastrukture:

* izgradnje objekata regionalne ili lokalne infrastrukture na području vodosnabdijevanja i odvodnje otpadnih voda;
* izgradnje lokalne transportne mreže;
* izgradnje objekata ili uređaja za korišćenje energije iz obnovljivih izvora za lokalne potrebe;

1. na području poljoprivrede:

* za cjelokupan razvoj ruralnih područja i obnovu sela;
* za prostorno uređenje obnove sela;
* za obnove i uređenje pašnjaka i travnjaka;
* za podsticanje privređivanja koje je usmjereno na očuvanje biološke raznolikosti i pejzažne prepoznatljivosti;
* za očuvanje autohtonih pasmina domaćih životinja i starih sorti voćaka;
* za pripremu i preradu poljoprivrednih proizvoda s ekološkom markicom i geografskim porijeklom;
* za djelatnosti seoskog domaćinstva povezane sa tradicionalnim običajima i ponudom tradicionalnih jela;
* za razvoj turističke ponude na seoskim domaćinstvima;

1. na području saobraćaja:

* za uređivanje, usmjeravanje i ograničavanje cestovnog saobraćaja u cilju podsticanja korišćenja prevoza putnika sredstvima javnog prevoza;
* za korišćenje alternativnih prevoznih sredstava unutar Nacionalnog parka;

1. na području kulturne baštine:

* za održavanje kulturne baštine, posebno za održanje obilježja kulturnog pejzaža;

1. na području obrta:

* za oživljavanje tradicijskih (starih/domaćih) obrta i razvoj okolišno prikladnih obrta;

1. na području biološke raznolikosti:

* za ugovornu zaštitu;
* za brigu nad prirodnim vrijednostima;
* za obnovu prirode i prirodnih vrijednosti;

1. na području očuvanja pejzaža:

* za održavanje i očuvanje pejzažne tipologije;
* za obnovu postojećih i gradnju novih objekata u skladu sa karakteristikama graditeljske baštine.

**POGLAVLJE IV. JAVNO PREDUZEĆE ZA UPRAVLJANJE NACIONALNIM PARKOM**

**Član 19.**

**(Osnivanje javnog preduzeća)**

1. Za upravljanje Nacionalnim parkom osnovaće se Javno preduzeće Nacionalni park "Blidinje" (u daljem tekstu: Javno preduzeće).
2. Javno preduzeće može se baviti i privrednom djelatnošću, koja je neposredno u vezi sa ostvarivanjem osnovnih zadataka Javnog preduzeća, s tim što vršenje privredne djelatnosti ne može biti na štetu osnovne djelatnosti Javnog preduzeća.
3. Osnivačka prava u Javnom preduzeću, u ime Federacije BiH, vrši Vlada Federacije.
4. Javno preduzeće iz stava (1) ovog člana, svoju djelatnost vrši kao javnu djelatnost.

**Član 20.**

**(Sadržaj poslova Javnog preduzeća)**

1. Javno preduzeće vrši djelatnost zaštite, održavanja i promicanja Nacionalnog parka u cilju zaštite i očuvanja izvornosti prirode, osiguravanja neometanog odvijanja prirodnih procesa i održivog korišćenja prirodnih dobara, te nadzire sprovođenje uslova i mjera zaštite prirode na području kojim upravlja.
2. Javno preduzeće obavlja, kao javnu službu, sljedeće poslove:
3. priprema prijedlog Plana upravljanja;
4. priprema godišnje programe rada na osnovu plana upravljanja, te se brine za sprovođenje poslova iz godišnjeg plana;
5. priprema stručne podloge za izradu Prostornog plana;
6. sarađuje sa lokalnim zajednicama u postizanju ciljeva zaštite i razvoja Nacionalnog parka;
7. prati i analizira stanje prirode i prirodnih vrijednosti, te uticaje na prirodu u području Nacionalnog parka;
8. učestvuje u izradi stručnih podloga za uslove zaštite prirode koji su u vezi sa zahvatima koji se planiraju u području Nacionalnog parka;
9. utvrđuje uslove u postupku konkursa za vršenje dopuštenih djelatnosti u Nacionalnom parku putem koncesija i koncesijskih dopuštenja;
10. izvodi mjere za zaštitu prirode u području Nacionalnog parka;
11. sklapa ugovore za zaštitu prirodnih vrijednosti u području Nacionalnog parka u skladu sa propisima o zaštiti prirode;
12. sklapa ugovore o brizi nad prirodnim vrijednostima u području Nacionalnog parka, u skladu sa propisima o zaštiti prirode;
13. izdaje saglasnosti u vezi sa sprovođenjem mjera za koje je u Planu upravljanja određeno da ih izdaje Javno preduzeće;
14. daje mišljenje za organizaciju priredbi za koje je prema propisu o javnom okupljanju potrebna saglasnost nadležnog upravnog tijela;
15. koordinira i priprema izvođenje istraživačkih poslova u vezi sa Nacionalnim parkom;
16. brine za održavanje, obnovu i zaštitu prirodnih vrijednosti u području Nacionalnog parka;
17. brine za predstavljanje Nacionalnog parka;
18. stručno pomaže i savjetuje vlasnike i korisnike zemljišta u Nacionalnom parku;
19. osigurava dostupnost informacija o Nacionalnom parku;
20. planira i održava putove i oznake (signalizaciju), te drugu infrastrukturu koja je namijenjena obilasku Nacionalnog parka i za koju brine Javno preduzeće;
21. vodi posjetitelje po Nacionalnom parku;
22. priprema i izvodi obrazovne programe o značaju Nacionalnog parka, zaštiti prirodnih vrijednosti, očuvanju pejzažne prepoznatljivosti, kulturne baštine, očuvanju biološke raznolikosti i zaštiti okoline u Nacionalnom parku;
23. upravlja bazama podataka o Nacionalnom parku.
24. Na osnovu javnih ovlasti, Javno preduzeće izvodi neposredni nadzor u području Nacionalnog parka.
25. Pored poslova iz st. (2) i (3) ovog člana, Javno preduzeće, obavlja i sljedeće poslove:
26. izvodi istraživačke poslove u vezi sa zaštićenim područjem;
27. sarađuje sa međunarodnim organizacijama sa područja zaštite prirode;
28. sarađuje sa institucijama/preduzećima koja upravljaju zaštićenim područjima u državi Bosni i Hercegovini i u inostranstvu;
29. sarađuje s organizacijama i institucijama nadležnim za zaštitu kulturne baštine u pripremi osnova za zaštitu kulturne baštine u području Nacionalnog parka;
30. upravlja s obnovljenim objektima kulturne baštine koja su upisana u registar kulturne baštine i spomenika kulture u području Nacionalnog parka, a koja su mu posebnim propisom povjerena na upravljanje;
31. prati stanje pejzažnih vrijednosti u području Nacionalnog parka;
32. izvodi druge poslove određene statutom Javnog preduzeća.
33. Pored poslova iz st. (1), (2), (3) i (4) ovog člana, Javnom preduzeću se, na osnovu posebne odluke Vlade Federacije, kao privremeni ili trajni zadatak može povjeriti priprema i vođenje poslova u vezi sa državnim investiranjem u kapitalne objekte zaštite prirode u području Nacionalnog parka.
34. U slučajevima ugovaranja upravljanja nad prirodnim vrijednostima u Nacionalnom parku, bez obzira na propise o očuvanju prirode, pri izboru upravljača prednost imaju pravna ili fizička lica koja imaju sjedište ili stalno prebivalište u Nacionalnom parku, uz uslov da su za upravljanje stručno osposobljena.

**Član 21.**

**(Davanje nekretnina i stvari u državnom vlasništvu na upravljanje Javnom preduzeću)**

Vlada Federacije će odlučiti da se prirodne vrijednosti, nekretnine i stvari koje služe zaštiti prirode i upravljanju Nacionalnim parkom, a koje su u državnom vlasništvu u području Nacionalnog parka, daju na upravljanje Javnom preduzeću.

**POGLAVLJE V. PLAN UPRAVLJANJA, FINANSIRANJE JAVNOG PREDUZEĆA, PRIKUPLJANJE PODATAKA I IZVJEŠTAVANJE**

**Član 22.**

**(Plan upravljanja Nacionalnim parkom)**

1. Nacionalnim parkom upravlja Javno preduzeće na osnovu Plana upravljanja.
2. Plan upravljanja donosi Vlada Federacije, na prijedlog Federalnog ministarstva, na period od 10 godina, a sadrži pitanja utvrđena u Zakonu iz člana 2. stav (2) ovog zakona.
3. Nakon isteka perioda od pet godina, Javno preduzeće je dužno da izvrši analizu sprovođenja Plana upravljanja i ostvarene rezultate, uključujući analize troškova i koristi, te se prema potrebi, vrši revizija Plana upravljanja na način i u postupku kako je to propisano za njegovo donošenje.
4. Pravna i fizička lica koja vrše djelatnosti u Nacionalnom parku dužna su se pridržavati Plana upravljanja.
5. Šest mjeseci prije isteka Plana upravljanja, Javno preduzeće je dužno dostaviti Federalnom ministarstvu na saglasnost novi Plan upravljanja.

**Član 23.**

**(Godišnji program rada Javnog preduzeća)**

1. Javno preduzeće na osnovu Plana upravljanja, za svaku godinu, donosi godišnji Program rada Javnog preduzeća.
2. Programom rada se detaljnije određuju poslovi Javnog preduzeća koji će se vršiti u toku godine, određuje način stručne pomoći i savjetovanja lokalnog stanovništva pri vršenju njihovih djelatnosti koje omogućuju održiv razvoj u području Nacionalnog parka.
3. Javno preduzeće je dužno godišnji Program rada dostaviti na potvrđivanje federalnom ministru okoliša i turizma (u daljem tekstu: ministar).

**Član 24.**

**(Izvještavanje Vlade Federacije)**

Javno preduzeće je dužno svake dvije godine izvještavati Vladu Federacije o provođenju Plana upravljanja.

**Član 25.**

**(Način finansiranja djelatnosti Javnog preduzeća)**

1. Za obavljanje djelatnosti, Javno preduzeće dobija sredstva:
2. iz Budžeta Federacije BiH;
3. iz osnovnih djelatnosti od ulaznica, naknada za parkiranje i drugih oblika korištenja prostora od strane posjetilaca Nacionalng parka;
4. od naknada za korišćenje zaštićenog znaka Nacionalni park;
5. od prodaje suvenira, karata i dr.;
6. od finansijskih sredstava dobijenih upravljanjem nekretninama i stvarima;
7. od sredstava iz sufinansiranih programa i projekata koji su, u skladu sa osnivanjem Nacionalnog parka;
8. od subvencija, donacija;
9. iz sredstava lokalnih, državnih i međunarodnih fondova i zaklada, ustanova i organizacija;
10. drugih izvora u skladu sa ovim Zakonom i posebnim propisima.
11. Javno preduzeće može ostvarivati i sredstva iz budžeta kantona i/ili opština i grada, u skladu sa njihovim programima u dijelu u kojem su oni sastavni dio Plana upravljanja Nacionalnog parka.
12. Ostvarenom dobiti, u skladu sa finansijskim planom i Planom upravljanja i Godišnjim programom rada, raspolaže Javno preduzeće.
13. Ostvarenu dobit Javno preduzeće je dužno namijeniti, u skladu sa Godišnjim programom rada, za:
14. razvoj vlastite djelatnosti i otkup nekretnina, prvenstveno zemljišta u Nacionalnom parku;
15. za subvencije u sprovođenju razvojnih smjernica iz člana 17. ovog zakona;
16. za naknade vezane za ugovornu zaštitu i brigu nad prirodnim vrijednostima;
17. za okolinsku sanaciju objekata i degradirane okoline;
18. za izdavanje publikacija u vezi sa Nacionalnim parkom;
19. za druge djelatnosti u skladu sa ciljevima i namjenom Nacionalnog parka.
20. Vlada Federacije, na prijedlog Federalnog ministarstva, svojim propisom utvrđuje način raspodjele subvencija iz stava (1) tačke g) ovog člana.

**Član 26.**

**(Podaci za rad Javnog preduzeća)**

1. Podatke koje koristi za vršenje svoje djelatnosti, Javno preduzeće osigurava vlastitim istraživanjima i od institucija koje su ovlašćene za skupljanje podataka.
2. Državni organi, javni zavodi, agencije i druge institucije i ustanove koje raspolažu javnim zbirkama podataka, dužne su podatke koji su Javnom preduzeću potrebni za obavljanje poslova proslijediti, pri čemu se lični podaci štite u skladu sa Zakonom.
3. Za prosljeđivanje podataka pravna lica iz stava (2) ovog člana mogu Javnom preduzeću zaračunati samo neposredne materijalne troškove dostave podataka.

**POGLAVLJE VI. OGRANIČENJA U PRAVNOM PROMETU**

**Član 27.**

**(Postupak prometa nekretnina u Nacionalnom parku)**

1. Pravni promet nekretnina u Nacionalnom parku vrši se u skladu sa članom 30. ovog zakona.
2. Ako vlasnik proda nekretninu u zaštićenom području, a nije postupio u skladu sa stavom (1) ovog člana, Javno preduzeće ima pravo tužbom protiv prodavca i kupca zahtijevati poništenje ugovora o kupoprodaji u roku od 90 dana od dana saznanja za sklapanje tog ugovora, ali najkasnije u roku od pet godina od dana sklapanja ugovora o kupoprodaji.

**Član 28.**

**(Propisi za sticanje vlasništva nekretnina)**

1. Vlasništvo nad nekretninama u Nacionalnom parku može se sticati pod uslovima propisanim ovim zakonom i drugim zakonima.
2. Strana pravna ili fizička lica ne mogu sticati pravo vlasništva u Nacionalnom parku, osim ako međunarodnim ugovorom nije drugačije određeno.

**Član 29.**

**(Eksproprijacija prava vlasništva na nekretninama)**

1. Kada je to nužno radi sprovođenja zaštite i očuvanja zaštićenih prirodnih vrijednosti, smatra se da postoji interes Federacije BiH za eksproprijaciju ili ograničenje vlasničkih i drugih stvarnih prava na nekretninama u Nacionalnom parku.
2. Postupak eksproprijacije prava vlasništva nekretnine sprovodi se u skladu sa Zakonom o eksproprijaciji ("Službene novine FBiH", br. 70/2007, 36/2010, 25/2012, 8/2015 - odluka US i 34/2016).

**Član 30.**

**(Uslovi za otkup nekretnine)**

1. Federacija BiH je dužna na zahtjev vlasnika nekretnine u zaštićenom području za tržišnu cijenu otkupiti nekretninu ili ponuditi drugu jednako vrijednu nekretninu, koju radi ograničenja i zabrana iz ovog zakona nije moguće upotrebljavati za djelatnost za koju se upotrebljavala prije zaštite ili se može upotrebljavati tek u neznatnoj mjeri.
2. Vlasnik nekretnine ima pravo ponuditi nekretninu na prodaju u skladu sa ovim članom u roku dvije godine od dana stupanja na snagu akta koji je prouzrokovao ograničenja i zabrane na nekretnini.

**POGLAVLJE VII. UPRAVNI I INSPEKCIJSKI NADZOR**

**Član 31.**

**(Upravni nadzor)**

1. Upravni nadzor nad sprovođenjem ovog zakona vrši Federalno ministarstvo.
2. Upravni nadzor nad sprovođenjem odredaba ovog zakon, te propisa i akata izdatih na osnovu ovog zakona, koji se odnose na nadležnost drugih federalnih ministarstava, vrše ta ministarstva, u skladu sa ovim i drugim zakonom.

**Član 32.**

**(Inspekcijski nadzor)**

1. Inspekcijski nadzor nad provođenjem ovog zakona, te propisa i akata izdatih na osnovu ovog zakona, vrši inspekcija za zaštitu prirode u Federalnoj upravi za inspekcijske poslove.
2. Inspekcijski nadzor iz stava (1) ovog člana, vrši se prema odredbama Zakona koje se odnose na inspekcijski nadzor.

**Član 33.**

**(Nadzornička služba zaštite prirode Javnog preduzeća)**

Pravilnu primjenu odredaba čl. 6., 7., 8., 9., 10., 11., 12., 13., 14., 15. i 16. ovog zakona, vrše nadzornici Javnog preduzeća, koji su kao nadzornička služba zaštite prirode, organizovani pri Javnom preduzeću.

**POGLAVLJE VIII. KAZNENE ODREDBE**

**Član 34.**

**(Prekršajna odgovornost)**

1. Novčanom kaznom u iznosu od 10.000,00 KM do 70.000,00 KM biće kažnjeno za prekršaj pravno lice, ako:
2. izvrši bilo koju aktivnost koje predstavljaju zabrane utvrđene u članu 6. ovog zakona koje se odnose na Zonu stroge zaštite – Zona A.
3. izvrši bilo koju aktivnost koje predstavljaju zabrane utvrđene u članu 8. ovog zakona koje se odnose na Zonu aktivne zaštite – Zona B.
4. Za prekršaj iz stava (1) ovoga člana, biće kažnjeno i odgovorno lice u pravnom licu novčanom kaznom u iznosu od 1.000,00 KM do 10.000,00 KM.
5. Za prekršaj iz stava (1) ovog člana, biće kažnjeno fizičko lice novčanom kaznom u iznosu od 2.000,00 KM do 5.000,00 KM koje izvrši bilo koju aktivnost koja predstavlja zabranu utvrđenu u čl. 6. i 8. ovog zakona.

**Član 35.**

1. Novčanom kaznom u iznosu od 5.000,00 KM do 30.000,00 KM, biće kažnjeno za prekršaj pravno lice, ako:
2. izvrši bilo koju aktivnost koje predstavljaju zabrane utvrđene u članu 10. stav (1) ovog zakona koje se odnose na Zonu korištenja – Zona C;
3. izvrši bilo koju aktivnost koje predstavljaju zabrane utvrđene u članu 12. stav (2) ovog zakona koje se odnose na Prelaznu zonu – Zona D;
4. izvrši bilo koju aktivnost koje predstavljaju zabrane utvrđene u članu 13. stav (1) ovog zakona, koje se odnose na područje Zone stroge zaštite i Zone aktivne zaštite iz čl. 6. i 8. ovog zakona.
5. izvrši bilo koju aktivnost koje predstavljaju zabrane utvrđene u članu 14. stav (1) ovog zakona, koje se odnose na područje Zone stroge zaštite iz člana 6. i člana 13. stav (1) ovog zakona.
6. Za prekršaj iz stava (1) ovog člana, biće kažnjeno i dogovorno lice u pravnom licu novčanom kaznom od 600,00 KM do 5.000,00 KM.
7. Za prekršaj iz stava (1) ovog člana, biće kažnjeno fizičko lice novčanom kaznom od 600,00 KM do 3.000,00 KM, koje izvrši bilo koju aktivnost koje predstavljaju zabrane utvrđene u članu 10. stav (2) i članu 14. stav (1) ovog zakona.

**Član 36.**

1. Novčanom kaznom u iznosu od 2.000,00 KM do 20.000,00 KM, biće kažnjeno za prekršaj pravno lice, ako:
2. vrši uzimanje minerala, sigovine, sedre ili fosila u području Zone stroge zaštite bez pribavljene dozvole Federalnog ministarstva (član 14. stav (2);
3. vrši letenje letjelicama na motorni pogon nad područjem zona stroge i aktivne zaštite radi geodetskog i filmskog snimanja bez probavljene saglasnosti javnog preduzeća iz člana 19. ovog zakona (član 14. stav (6);
4. Za prekršaj iz stava (1) ovog člana, biće kažnjeno i dogovorno lice u pravnom licu novčanom kaznom od 300,00 KM do 4.000,00 KM.
5. Za prekršaj iz stava (1) ovog člana, kazniće se fizičko lice novčanom kaznom od 300,00 KM do 3.000,00 KM.

**Član 37.**

1. Novčanom kaznom u iznosu od 1.000,00 KM do 10.000,00 KM, biće kažnjeno za prekršaj javno preduzeće iz člana 19. ovog zakona, ako:
2. ne vrši analizu sprovođenja Plana upravljanja u roku i na način utvrđen u članu 22. stav (3) ovog zakona;
3. ne dostavi Federalnom ministarstvu na saglasnost novi Plan upravljanja u roku utvrđenom u članu 22. stav (5) ovog zakona;
4. ne donosi svake godine godišnji Program rada Javnog preduzeća kako je utvrđeno u članu 23. stav (1) ovog zakona;
5. ne dostavlja godišnji Program rada na potvrđivanje ministru kako je utvrđeno u članu 23. stav (3) ovog zakona;
6. ne izvještava Vladu Federacije svake dvije godine o provođenju Plana upravljanja (čl. 24. ovog zakona).
7. Za prekršaj iz stava (1) ovog člana, biće kažnjeno i dogovorno lice u javnom preduzeću novčanom kaznom u iznosu od 300,00 KM do 2.000,00 KM.

**POGLAVLJE IX. PRELAZNE I ZAVRŠNE ODREDBE**

**Član 38.**

**(Rok za detaljan prikaz granica Nacionalnog parka u digitalnom katastarskom planu)**

1. Organ uprave nadležan za geodetske poslove izvešće u digitalnom katastarskom planu detaljan prikaz granica Nacionalnog parka u roku od jedne godine od stupanja na snagu ovog zakona.
2. Detaljan prikaz granica iz stava (1) ovog člana, izvešće se tako da se, u slučaju da granica prolazi preko polovice površine parcele (katastarske čestice), kao granica Nacionalnog parka utvrdi unutrašnja granica predmetne parcele.

**Član 39.**

**(Način korištenja državnog vlasništva u Javnom preduzeću)**

Nekretnine u državnom vlasništvu iz člana 21. ovog zakona, Vlada Federacije će najkasnije u roku od jedne godine od stupanja na snagu ovog Zakona posebnom odlukom prenijeti na upravljanje Javnom preduzeću i utvrditi način korištenja tih nekretnina.

**Član 40.**

**(Osnivanje javnog preduzeća iz člana 19. ovog zakona)**

1. Javno preduzeće iz člana 19. ovog zakona osnovaće se u roku od šest mjeseci od dana stupanja na snagu ovog zakona.
2. Odluku o osnivanju preduzeća iz stava (1) ovog člana donosi Vlada Federacije na prijedlog Federalnog ministarstva.
3. Danom početka rada javnog preduzeća iz stava (1) ovog člana, prestaje sa radom Javno preduzeće PARK PRIRODE BLIDINJE d.o.o. Masna Luka – POSUŠJE.
4. Osobe koje se nalaze u radnom odnosu, nepokretnosti i druga imovina i dobra koja pripadaju Javnom preduzeću iz stava (3) ovog člana, na dan prestanka sa radom tog preduzeća, preuzima Javno preduzeće iz stava (1) ovog člana.
5. Osnivački kapital za osnivanje Javnog preduzeća iz stava (1) ovog člana, obezbjeđuje se u Budžetu Federacije BiH u iznosu od 100.000,00 KM.

**Član 41.**

**(Prava fizičkih i pravnih lica)**

1. Fizička lica koja su do stupanja na snagu ovog zakona imala po posebnim zakonima pravo vršenja djelatnosti i korišćenja prirodnih vrijednosti i dobara u području Nacionalnog parka, isto pravo zadržavaju do uređenja njihovih prava po ovom zakonu, a postojeće aktivnosti mogu obavljati u obimu, na način i pod uslovima koji su određeni u propisu na osnovu kojih su ostvarili pravo vršenja aktivnosti i korišćenja prirodnih vrijednosti i dobara.
2. Pravna lica koja su do stupanja na snagu ovog zakona imala po posebnim zakonima pravo vršenja djelatnosti i korišćenja prirodnih vrijednosti i dobara u području Nacionalnog parka, isto pravo zadržavaju do uređenja njihovih prava po ovom zakonu, a postojeće aktivnosti mogu obavljati u obimu, na način i pod uslovima koji su određeni u propisu na osnovu kojih su ostvarili pravo obavljanja aktivnosti i korišćenja prirodnih vrijednosti i dobara.
3. Prava iz st. (1) i (2) ovog člana, preciznije će odrediti po službenoj dužnosti Federalno ministarstvo, nakon sprovedenog upravnog postupka kojim će se utvrditi koje se djelatnosti mogu obavljati u području Nacionalnog parka.

**Član 42.**

**(Rok za donošenje Plana upravljanja)**

Plan upravljanja iz člana 22. ovog zakona, donijeće se u roku od šest mjeseci od dana stupanja na snagu ovog zakona.

**Član 43.**

**(Propisi koje donosi Vlada Federacije)**

Vlada Federacije će u roku od jedne godine od dana stupanja na snagu ovog zakona, donijeti sljedeće propise:

1. propis iz člana 25. stav (5) ovog zakona;
2. propis kojim će se odrediti lovna područja (lovišta) na području Nacionalnog parka i uslovima za njihovo korištenje, vodeći računa da se zone stroge i aktivnezaštite odgovarajućom bezbjedonosnom (tampon) zonom odredi kao lovno područje.

**Član 44.**

**(Provedbeni propisi koje donosi Federalno ministarstvo)**

Federalno ministarstvo poljoprivrede, vodoprivrede i šumarstva će u roku od jedne godine od dana stupanja na snagu ovog zakona donijeti propis kojim će se odrediti vodozaštitna područja/zone s uslovima njihovog korišćenja, u smislu mjera zaštite, zabrana i ograničenja na tim područjima.

**Član 45.**

**(Stupanje na snagu zakona)**

Ovaj zakon stupa na snagu osmog dana od dana objavljivanja u "Službenim novinama Federacije BiH".